ระเบียบกรมพัฒนาฝีมือแรงงาน ว่าด้วยการกำหนดขั้นตอนและระยะเวลาการขอและการออกใบแทนใบอนุญาตดำเนินการทดสอบฝีมือคนหางาน พ.ศ. 2539
ระเบียบกรมพัฒนาฝีมือแรงงาน
ระเบียบกรมพัฒนาฝีมือแรงงาน
ว่าด้วยการกำหนดขั้นตอนและระยะเวลาการขอและการออกใบแทนใบอนุญาต
ดำเนินการทดสอบฝีมือคนหางาน
พ.ศ. ๒๕๓๙[๑]
 

อาศัยอำนาจตามความในมาตรา ๔๗ นว
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘
แก้ไขเพิ่มเติมโดยพระราชบัญญัติจัดหางานและคุ้มครองคนหางาน (ฉบับที่ ๒) พ.ศ.
๒๕๓๗ ประกอบกับข้อ ๙
แห่งระเบียบสำนักนายกรัฐมนตรีว่าด้วยการปฏิบัติราชการเพื่อประชาชนของหน่วยงานของรัฐ
พ.ศ. ๒๕๓๒ อธิบดีกรมพัฒนาฝีมือแรงงานจึงออกระเบียบกำหนดขั้นตอนและระยะเวลาปฏิบัติราชการสำหรับการขอและการออกใบแทนใบอนุญาตไว้ดังต่อไปนี้

ข้อ ๑
ระเบียบนี้เรียกว่า ระเบียบกรมพัฒนาฝีมือแรงงานว่าด้วยการกำหนดขั้นตอนและระยะเวลาการขอและการออกใบแทนใบอนุญาตดำเนินการทดสอบฝีมือคนหางานพ.ศ.
๒๕๓๙

ข้อ ๒
ระเบียบนี้ให้ใช้บังคับตั้งแต่วันที่ ๑๕ กรกฎาคม พ.ศ. ๒๕๓๙ เป็นต้นไป

ข้อ ๓
ผู้รับอนุญาตดำเนินการทดสอบฝีมือคนหางานที่ประสงค์จะขอใบแทนใบอนุญาตดำเนินการทดสอบฝีมือคนหางานที่สูญหาย
ถูกทำลาย หรือชำรุดในสาระสำคัญให้ยื่นคำขอต่ออธิบดีกรมพัฒนาฝีมือแรงงานตามแบบ ทค.
๔ พร้อมด้วยหลักฐานเอกสารดังต่อไปนี้
(๑) สำเนาหรือภาพถ่ายใบอนุญาตดำเนินการทดสอบฝีมือคนหางาน
(๒)
สำเนาหรือภาพถ่ายทะเบียนบ้านและบัตรประจำตัวประชาชนของผู้รับ
อนุญาตดำเนินการทดสอบฝีมือคนหางานและผู้ควบคุมการทดสอบ
(๓) รูปถ่ายขนาด ๒ ๑/๒ นิ้ว
ของผู้รับอนุญาตดำเนินการทดสอบฝีมือคนหางาน และผู้ควบคุมการทดสอบ คนละ ๒ รูป

ข้อ ๔
การยื่นคำขอตามระเบียบนี้ในกรุงเทพมหานคร ให้ยื่น ณ
กองมาตรฐานฝีมือแรงงานกรมพัฒนาฝีมือแรงงาน ในจังหวัดอื่นให้ยื่น ณ
สถาบันพัฒนาฝีมือแรงงานกลางสถาบันพัฒนาฝีมือแรงงานภาค
หรือศูนย์พัฒนาฝีมือแรงงานจังหวัดที่สถานทดสอบฝีมือคนหางานตั้งอยู่ในเขตจังหวัดที่หน่วยงานดังกล่าวรับผิดชอบ

ข้อ ๕ เมื่อกองมาตรฐานฝีมือแรงงาน
ได้รับคำขอแล้วให้ตรวจคำขอและหลักฐานเอกสารให้ครบถ้วนถูกต้อง
ส่งคำขอพร้อมหลักฐานเอกสารและรายงานความเห็นไปยังอธิบดีกรมพัฒนาฝีมือแรงงานเพื่อพิจารณา
กรณีสถาบันพัฒนาฝีมือแรงงานกลาง สถาบันพัฒนาฝีมือแรงงานภาค
หรือศูนย์พัฒนาฝีมือแรงงานจังหวัด
ได้รับคำขอแล้วให้ตรวจคำขอและหลักฐานเอกสารให้ครบถ้วนถูกต้อง
ส่งคำขอพร้อมหลักฐานเอกสารและรายงานความเห็นไปยังกองมาตรฐานฝีมือแรงงานเพื่อเสนออธิบดีพิจารณา

ข้อ ๖
ให้กองมาตรฐานฝีมือแรงงานแจ้งผลการพิจารณาของอธิบดีให้ผู้รับอนุญาตดำเนินการทดสอบฝีมือคนหางาน
และสถาบันพัฒนาฝีมือแรงงานกลางสถาบันพัฒนาฝีมือแรงงานภาคหรือศูนย์พัฒนาฝีมือแรงงานจังหวัด
ที่สถานทดสอบฝีมือคนหางานตั้งอยู่ในเขตจังหวัดที่หน่วยงานดังกล่าวรับผิดชอบทราบ

ข้อ ๗ ระยะเวลาดำเนินการตามข้อ
๕ และข้อ ๖ ให้ปฏิบัติงานให้แล้วเสร็จภายในยี่สิบวันทำการ ทั้งนี้ไม่รวมถึงระยะเวลาดังต่อไปนี้
(๑) ระยะเวลาที่รอให้ผู้ยื่นคำขอนำหลักฐานเอกสารอื่น ๆ
มาเพิ่มเติมประกอบการพิจารณา
(๒) ระยะเวลาดำเนินการของหน่วยงานที่เกี่ยวข้อง
ให้เจ้าหน้าที่บันทึกระยะเวลาที่รอไว้เป็นหลักฐาน


ข้อ ๘
ให้อธิบดีกรมพัฒนาฝีมือแรงงานเป็นผู้รักษาการตามระเบียบนี้


ประกาศ ณ วันที่ ๑๕ กรกฎาคม พ.ศ. ๒๕๓๙
ชโลธร์ ศิริภาคย์
อธิบดีกรมพัฒนาฝีมือแรงงาน











วิภา/ผู้จัดทำ
๑๓ มีนาคม ๒๕๕๕


[๑] ราชกิจจานุเบกษา
เล่ม ๑๑๓/ตอนพิเศษ ๒๒ ง/หน้า ๓๖/๓๑ กรกฎาคม ๒๕๓๙